Selv om påstandene i appelskriftet ikke udtrykkeligt er rettet imod et element af den appellerede doms konklusion, men snarere visse punkter af den begrundelse, som Retten gav for domskonklusionen, kan appellen ikke desto mindre antages til realitetsbehandling, eftersom genstanden for denne appel er, at Rettens afgørelse, således som den fremgår af den appellerede doms konklusion, ophæves delvist, og at de formelle mangler, som påstandene i appelskriftet er behæftet med, ikke forhindrer Domstolen i at udøve sin legalitetskontrol

En appel, der alene tilsigter at opnå en ændring af Rettens begrundelse for denne afgørelse uden at have til formål, at afgørelsen helt eller delvis ophæves, under anvendelse af artikel 169, stk. 1, i Domstolens procesreglement, anses for ikke at kunne antages til realitetsbehandling.

I betragtning af, at det er vanskeligt for Rådet at fremskaffe beviser på grund af krigssituationen i Syrien, løfter dette sin bevisbyrde, såfremt det for Unionens retsinstanser fremlægger en række tilstrækkeligt konkrete, præcise og samstemmende indicier, der gør det muligt at fastslå, at der er en tilstrækkelig tilknytning mellem den person, der er undergivet en foranstaltning i form af indefrysning af midler, og det syriske regime.

I lyset af sammenhængen omkring de beviser, som Rådet har påberåbt sig, kunne Retten således med rette anse sagsøgerens position i det syriske erhvervsliv og hans tidligere eller igangværende indflydelsesrige hverv i handels- og industrikammeret i byen Homs samt bestyrelsen af sammenslutningen af syriske handelskamre for at udgøre en række indicier, som var tilstrækkeligt konkrete, præcise og samstemmende til at godtgøre, at sagsøgeren ydede økonomisk støtte til det syriske regime eller drog fordel heraf. Det kan ikke udelukkes, at andre tilstrækkeligt konkrete og præcise indicier, ville kunne skabe tvivl om, hvorvidt sagsøgeren rent faktisk ydede økonomisk støtte til det syriske regime eller hvorvidt han drog fordel af regimet.

Hvad angår Rettens forpligtelse til at undersøge bevismaterialet, ikke isoleret betragtet, men i den sammenhæng, hvori det indgår, forbyder denne ikke Retten at undersøge rigtigheden af en sagsøgers forskellige påstande individuelt, for så vidt som der i forbindelse med undersøgelsen af hver af disse og den samlede vurdering af dem i deres egenskab af en række indicier tages hensyn til den af den særlige situation i Syrien affødte kontekst.

Heraf følger, at når Retten har foretaget en prøvelse af, om opførelsen af en person på listerne over personer, der er genstand for restriktive foranstaltninger, var velbegrundet, på grundlag af en række indicier vedrørende den pågældendes situation, hverv og relationer i sammenhæng med det syriske regime, som ikke er blevet tilbagevist af den berørte person, kan henvisningen i den appellerede dom til en formodning for støtte til det nævnte regime, skønt de for Retten anfægtede retsakter vedrørende restriktive foranstaltninger på baggrund af situationen i Syrien ikke opstiller en sådan formodning, ikke påvirke lovligheden af den appellerede dom, for så vidt som det fremgår af Rettens konstateringer, at den har foretaget en tilstrækkelig prøvelse af, om der er et tilstrækkeligt solidt faktisk grundlag for opførelsen af den nævnte person på de pågældende lister.

(jf. præmis 61, 62, 65, 79, 80 og 82)